정조 23년
己未七月二十日卯時上御熙政堂藥房入診入侍時藥房都提調李時秀提調李得臣副提調徐英輔假注書洪命周記注官金景煥承膺祚醫官柳光翼金孝儉李敬培李周憲李惟鑑玄必采吳天根朴春源以次進伏訖上曰他承旨入侍而備堂之來會與否知入也景煥承命出問回奏曰大臣未及入來而諸宰亦未齊會矣行左承旨金履翼進伏時秀曰雨後日候猶有熱意日間聖體候若何上曰大體則一樣而背部時有熱候是可悶也時秀曰雖無表症之著顯而熱候如是則令醫官診察似好矣上曰不必入診而大抵調養之方無過於淸心靜攝故常加意於此矣時秀曰聖敎至當伏願加勉焉仍奏曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰熱候雖未大段而醫官旣已待令入診何如上曰置之上曰提調之顔貌比前無減矣得臣曰今則半不如前矣命書榻敎曰行大護軍李得臣備堂還差上曰左相如已入來與諸宰偕入如未入來諸宰先爲登筵而右承旨亦令入侍命周承命出傳回奏曰大臣今方入來與諸宰偕入矣右承旨洪義浩假注書呂東植事變假注書安益謙與左議政李秉模行吏曹判書金文淳兵曹判書李在學行大護軍李邦一戶曹判書趙鎭寬禮曹判書徐龍輔同知中樞府事徐有大行護軍申大顯行護軍李漢豐禮曹參判李書九校理高宅謙皆入進伏上曰引見傳敎已爲書出乎義浩曰果已書出矣秉模曰日候尙熱聖體候若何寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣條何如上曰一樣矣上曰日前宮謁時雖有熱意而日候則甚好矣秉模曰廟謁日則自朝稍有雨意至行禮後始注下誠非偶然矣上曰終出洞口始爲灑雨且是甘霈何幸如之但諸臣沾濕太過予亦不免沾濕池景喆事誠甚痛駭矣十三日卽今年三百六十日中最吉而草記中不爲入之豈可成說乎秉模曰此輩擧行近每如此誠駭然矣上曰近來槐院擧行不成說矣彼國所賜先朝諡號雖不可遵用於我國而到彼時則勢有不得不然者使行時自該院宜令知去以爲應接之地而每不如是云左承旨入去時亦未知去乎履翼曰臣行時未及問之於該院矣上曰今番別使入去之前必令知去可也秉模曰古則出疆之時例見大臣蓋爲到彼後周旋事相議之地而近來則國家無事別無可議者故此規自致解弛矣時秀曰非獨爲相議而已公體亦當然矣上曰須出文蹟以爲申明之地好矣秉模曰使臣之出疆副使書狀之必見大臣蓋出重專對之意而近來此規癈而不行此後則申飭何如上曰依爲之出擧條上曰次對爲之秉模曰頃因慈山府使李東馨上疏批旨本府諸條矯救之方論理狀聞後稟處之意粘啓行會矣卽見平安監司韓用龜狀啓則以爲改量事問于該府則以爲歷數一鄕無可以擔當此事之人勢將姑爲仍舊貫置之軍政事近來民習癡濫百般謀避萬端稱頉閑丁安得不乏軍伍安得不虛乎査櫛戶口期於塡充之意嚴飭該邑獨鎭事慈母山城淸南第一關防而管城將之兼受節制於左營德川者誠不無臨時掣肘之慮今若以該府使領率本府三哨軍別爲獨鎭使之主掌節制便宜進退則勢若單弱力實精專固不可以軍少爲嫌而左營將所領兵馬不過爲十一哨比諸前中右後營十八九哨誠爲不均而又於十一哨中減三哨則左營軍額實有偏少之慮兔城鎭軍之赴操於右營順川者爲三百三十八名而論其程途則自兔城距順川爲一百八十里至德川爲一百五十里軍額卽有相左道里反爲便近以兔城軍移付左營則在左營不減元額十一哨之數在右營尙爲十六哨而猶多於左營軍額如是定制則慈山之陞爲獨鎭似無拘礙之端故往復兵使則所論無甚異同該府使陞爲獨鎭將恐合事宜慈母城操許久停癈亦甚疎虞自今以後若値稍豐之歲則依例設行事竝請令廟堂稟處矣改量事營邑之言如此勢將姑置而旣請改量旋請仍舊揆以事面極爲疎忽該府使李東馨推考軍政事依所請使之査櫛塡充至於陞爲獨鎭事道帥臣雖以爲無拘礙之端古人制置亦自有意若其臨時領付之掣肘他道他邑亦多有似此之處而惟在將兵者隨機應變之如何今此改制之論旣無益於軍民恐徒歸於紛更姑爲置之城操則今年停止雖緣事勢之使然此後則申飭擧行之意分付何如上曰依爲之出擧條秉模曰頃因鎭安幼學朴宗爀農書冊子回啓陳田虛卜白微之弊論理報來之意行會矣卽見全羅前監司李得臣所報則以爲陳田虛卜之弊該縣前倅旣欲陳疏則其爲民弊可以推知而虛卜陳癈處詳盡踏驗然後方可定其虛實而當此農殷之時逐庫打量易致騷擾之弊姑待秋成細考邑案從實執卜痛去切骨之冤仍講救弊之策爲辭矣而因請稟處矣農時踏驗姑非可論秋後檢覈在所不已而此等之事每致因循徒聞設弊未聞救弊分付道臣嚴飭該倅詳考元冊子參之以邑論驗之以虛結先從一二面里打量或通一邑打量從長擧行期於蘇弊後使之狀聞何如上曰依爲之出擧條秉模曰頃因萬頃縣令李德鉉上疏本縣私備錢設置本末虛錄委折令道臣査實難捧者蕩減可徵者待秋收捧事覆啓分付矣卽見全羅前監司李得臣所報則以爲賑餘錢創始年久旣無文蹟而指徵無處者爲三千四百十五兩難捧者爲三百八十五兩可捧者七十一兩指徵處者雖無可論難捧之數若是其多可捧之數若是其少徵捧與蕩減亦不可自本營擅便爲辭矣所謂賑餘錢雖是前人私備之物後人之不善收殺以致徒存虛簿者極爲可駭而旣曰指徵無處又曰難捧與其存其名而無可捧之道莫如蕩其券而絶侵欺之路見在可捧者外一竝蕩滌之意分付何如上曰依爲之出擧條秉模曰向議勅行卜物事更爲詳聞則非獨恒傑而已下率雜類多所持去云今番齎咨官入去時先令詳問於勅使以爲區處之道通官輩所持去者自灣府從便區處折價以給似好矣上曰令戶判商確爲之而自灣府必爲善處事各別嚴飭也仍敎曰灣尹何至今不爲赴任乎時秀曰其間似已到任而未得詳聞矣上曰此事誠駭然矣近來紀綱雖曰解弛燥濕占便何敢乃爾辭狀之呈限以十度或二十度之說不無入聞者而向因承宣之提奏予果有責敎之及於上使使之往諭矣元來邊地守令不爲赴任則有卽其地充軍之法義州亦邊倅也如此之類決不可仍置方有見窠差送好矣秉模曰濟州乎上曰然矣濟州牧事亦甚駭然矣靑皮等藥料本非稀貴之物藉曰不足亦豈有不得一二斤之理乎雖一斤進之而曰不足猶或可也全數闕封豈成道理時秀曰近於外間亦未嘗無此等藥料則私貿之往來亦可知矣自本院已爲嚴飭而尙且如此誠萬萬駭然矣上曰非特灣尹而已向有侍從守令以墮馬頉遞者而其後京職依舊行公寧有如許道理乎今雖稍久不可仍置濟州瓜近邊將作窠差送下敎前勿許遞免可也灣尹之代必以可合者備擬而近來堂下滯積承旨落點每患苟簡三望須以堂下擬入爲好曾經翰林及抄啓雖在外任竝爲勿拘向來連奉繡命於華城者今雖外補人甚安詳其外玉堂新舊錄中亦多可合人矣上曰入侍玉堂年今幾何宅謙曰六十八歲矣上曰此玉堂疏雖未下而大臣則聞其槪乎時秀曰聞之矣上曰姑未及賜批而已爲行會乎秉模曰行會則爲之而別無要語之拈出處矣上曰其家甚負云矣時秀曰果然矣上曰承旨今方備員乎義浩曰然矣上曰左副自禮議移差而吏議則方有闕乎義浩曰然矣命書傳敎曰政官牌招開政又命書榻敎曰吏曹參判參議前望單子入之待下批牌招上曰政院之入稟誤矣昨日批旨旣有觀雨勢更稟之敎則今日有雨意然後方可入稟旣無雨意則當依親行之敎擧行矣龍輔曰臣曹儀註趁廳坐來呈則政院還給故未果入啓矣上曰該房事可謂做錯仍命書榻敎曰當該承旨推考命書傳敎曰明日望拜禮處所當詣奉室前爲之以此分付仍敎曰參班人待令于拱北門外事分付漢城府可也仍敎曰京兆堂上今方備員乎義浩曰然矣上曰御將久勞詞訟故兼帶亞尹纔已許遞矣日前行幸時駕前之馬有橫逸之意衛外之地有擊錚之擧特以責備之意使之記過昨已分揀想必歸家閑歇矣上曰明日行禮時侍臣當爲備員三司違牌及在外人竝許遞出榻敎仍敎文淳曰臺諫之代卿須擇擬也今番都政單望三通之人皆不成樣甚至有爲大祝而不知去處者吏判事殊可異也所謂尹行逵自爲注書時曾已見之而今番太廟望祭時後四拜後不爲盥洗直爲出去第八室納主幾乎宮闈令之替行如此擧行今始初聞近來侍從類皆若是吏判多信人言不能審擇誠不可曉也卿本柔善而尙且如此則稍不柔善者將若之何仍命大臣就座時秀座次無方席起取承旨班次方席而就座義浩請司鑰勘罪上曰自政院招致脫帽立庭各別嚴飭分付可也文淳曰兼引儀李義勝旣有分揀之命其代之序陞望筒自當勿施矣上曰隨宜爲之好矣而如卿柔善者尙且如是今之人大抵難矣臺望若能審擇行之數年則庶有實效而亦難如意良可歎也卿旣調理出仕此後則不必言病而臘月前必無遞免之端卿須善爲之而亦勿違牌也銓曹事姑置之以舟橋事有下詢者矣獻陵行幸秋間當爲之漕船來到者爲幾隻文淳曰來泊者爲五十餘隻而湖西再運未及齊到矣上曰湖西船齊到後令該曹草記以聞爲可而何時下送則爲無弊乎亦須問之也若欲趁九月下送則行幸當於八月內爲之而昨年八月猶有熱意矣秉模曰八月雖是生涼之節秋陽尙有熱候矣在學曰今番都政北道出身李光玄爲名人以落仕最久復職而其時認以爲丁酉年落仕矣更爲詳聞則辛亥年亦嘗以西北落仕人復職而以居住之不明還爲見落矣中間旣經復職則亦與丁酉落仕有間何以爲之乎上曰昔在先朝有李姓武弁經水使者其名則偶未記得而光玄是此人之親屬也武將有知之者乎漢豐曰似是李養中而光玄卽其庶子也上曰果是李養中也子則一也何間貴賤邦一曰渠則果居北道而渠之妻家在於近畿時常往來之故嘗爲復職而見落矣上曰此是同道人有爭競之習故然矣關北人心似宜醇厚而乃反如是殊可異也時秀曰此輩在鄕時未嘗如是每當仕宦之逕而然矣上敎在學曰所奏置之以丁酉落仕施行可也在學曰三陟營將李宜秀旣已改差降資矣都政新資人如或未赴則其代雖於散政時以新資差出多有已例矣今番亦以時仕及前銜中可合陞資人更爲擬入何如上曰依爲之出擧條在學曰頃於古群山鎭還作履歷窠事批旨有間或以宣薦差送而阿耳鎭一體爲之之敎矣阿耳鎭今方作窠而久勤中無可合差遣者何以爲之乎上曰時任僉使中如有可合者擬入爲可而其窠則以都政時未及收用者差送好矣漢豐進前上曰前訓將之病近則何如云耶漢豐曰今亦進退無常云矣上曰亦無深慮乎有大曰臣亦往見則病勢頗重而亦豈至有深慮乎上敎有大曰卿於先朝嘗以藥院副提擧持湯劑入侍矣今日卿子又居此職來參候班甚可貴也雖文宰家亦必稀罕矣卿之爲是任果在何年耶有大曰似在癸巳年間而今爲卄七年矣上曰先生案果爲取見而亦考其年條乎英輔曰果是癸巳年矣上曰其時亦有他提擧而溫劑入侍卿每爲之矣有大曰其時都承旨沈頤之與都提調韓翼謩有翁壻應避之嫌故特點於臣仍命題名於先生案矣漢豐曰臣營屯田在於全羅道古阜地而當初以萬餘金買得且以畓摠言之洽滿三百結實是軍需之大關係遠外事情無路詳察或送將校必輒見欺於本土鄕監輩許多收稅盡歸奸竇稅納漸縮故年前行關本道略加査櫛而以起爲陳以膏換瘠其間奸弊無復餘地將至於莫可收拾之境言念軍需萬萬寒心從今爲始自該郡隨起執卜收稅上納俾有實效而如或有不勤之弊則當該地方官草記重勘之意出擧條嚴飭何如上曰依爲之出擧條時秀曰臣不勝惶悚而以私懇有仰達事矣臣以無似冒據匪分雖不敢以見職自居至若榮掃人之常情臣之父母邱墓在於近畿而顧此兼帶藥院之任不可一日遠離若得遞解則可以請由往來矣命書傳敎曰以榮掃將請由往來右相兼帶內局之任許副左相爲都提擧仍敎曰呈辭則今日爲之爲好而何當治發耶時秀曰卄七八間似當治發矣上敎鎭寬曰以敬奉閣事前有酬酢而欲爲移建於皇壇西壝外側階明日行禮時計士匠手使之待令本閣製樣令郞廳看審以來可也左相向以該曹郞廳請勘事有所陳奏故認以爲已有處分矣更聞注書不讀批旨以爲無發落云矣秉模曰其時以此仰奏果未有發落矣上曰該郞果爲生疎令該曹移除閒司好矣仍敎文淳曰協律之任何爲以年少之洪赫換差也文淳曰實乏可合人故然矣敎鎭寬曰交泰門不可不稍高修建從當擇吉爲之而宜春門亦有頹圮之慮徐圖修改之地好矣仍命退諸臣以次退出